احمد رشدی

احمد رُشدی (24 اپریل، 1934ء - 11 اپریل، 1983ء) پاکستان دی فلمی صنعت دے ہک مایہ ناز تے ورسٹائل گلوکار ہن۔ برصغیر پاک وہند وچ رُشدی دا ناں تے انہاں دی آواز کسے تعارف دی محتاج نی۔ آواز دے اس جادوگر نے ریڈیو تے نغمیاں نال اپݨے سفر دی ابتدا کیتی۔ نغمگی دا ایہ سفر بہت کامیاب رہا۔ انہاں نے اردو، گجراتی، بنگالی، بھوجپوری دے علاوہ کئی زباناں وچ گیت گائے۔ احمد رُشدی دی خاصیت ہئی کہ اوہ جس فنکار کیتے گاندے، ہوں دی آواز تے ہوں دے انداز کوں اپنیندے۔ اج دے دور وچ فلماں دے کئی مشہور گلوکار رُشدی کوں ہی اپݨا استاد منیندے ہن۔ انہاں نے تقریباً 583 فلماں دے 5000 گانے گائے۔
حالات زندگی
احمد رُشدی دا تعلق ہک قدامت پسند سید گھراݨے نال ہئی۔ انہاں دے والد سید منظور احمد حیدرآباد دکن وچ عربی تے فارسی دے استاد ہن۔ انہاں دا رُشدی دے بچپن وچ ہی انتقال تھی گیا ہئی۔ رُشدی بچپن توں ہی موسیقی دے شوقین ہن۔ انہاں نے پہلا گیت ہندوستان دی فلم "عبرت"(1951ء) کیتے گایا۔ ول پاکستان آ کے 1954ء وچ "بندر روڈ سے کیماڑی" گا کے شہرت دی بلندیاں تے پہنچ گئے۔ ایندے بعد رُشدی نے کݙہیں پچھوں مڑ کے نی ݙٹھا۔ بڑے بڑے گلوکار انہاں دے اگوں وسم کے رہ گئے۔
وفات
روک اینڈ رول دے بادشاہ تے آواز دے جادوگر احمد رُشدی 11 اپریل 1983 کوں کراچی وچ 48 برس دی عمر وچ دل دا دورہ پوݨ نال انتقال کر گئے . آپ کوں کراچی وچ ہی دفن کیتا گیا۔ انہاں دا شمار انہاں شخصیات وچ تھیندا ہے جیہڑے مرݨ دے بعد وی دنیا و  بہت زیادہ مقبول ہن۔

حوالے